তথ্যবিবরণী নম্বর : ৩৭৮৭

**অটিজম শিশুদের সাধারণ বিদ্যালয়ে ভর্তি নেয়ার আহ্বান শিক্ষা উপমন্ত্রীর**

ঢাকা, ২১ আশ্বিন (৬ অক্টোবর):

দেশের সাধারণ সব শিক্ষাপ্রতিষ্ঠানে সেরিব্রাল পালসি আক্রান্ত অটিজম শিশুদের ভর্তি নেওয়ার আহ্বান জানিয়েছেন শিক্ষা উপমন্ত্রী মহিবুল হাসান চৌধুরী। আজ সিআরপি আয়োজিত সেরিব্রাল পালসি ডে ২০২০ উপলক্ষে এক ভার্চুয়াল অনুষ্ঠানে তিনি এ আহ্বান জানান।

শিক্ষা উপমন্ত্রী বলেন, ‘সেরিব্রাল পালসিতে আক্রান্ত শিশুরা শারীরিকভাবে অক্ষম হলেও বেশিরভাগ ক্ষেত্রে মানসিকভাবে সক্ষম হতে পারে। যথাযথ প্রশিক্ষণের মাধ্যমে এসব শিশুদের স্বাভাবিক কাজে অংশ নেওয়ার মত সক্ষমতা তৈরি করা সম্ভব। এসব শিশুদের সাধারণ বিদ্যালয়ে ভর্তির সুযোগ করে দিতে হবে। আমাদের বিধিবিধান রয়েছে, তবে শিক্ষকদের এ বিষয়ে সচেতনতা নেই এবং দক্ষতাও নেই। সে কারণে প্রশিক্ষণের জন্য ন্যাশনাল একাডেমি ফর অটিজম অ্যান্ড নিউরো-ডেভেলপমেন্টাল ডিজএবিলিটিজ (নান্ড) উদ্বোধন করা হয়েছে।’

শিক্ষকদের প্রশিক্ষণ বিষয়ে উপমন্ত্রী বলেন, ‘প্রধানমন্ত্রীর কন্যা সায়মা ওয়াজেদ হোসেন সূচনা ফাউন্ডেশনের মাধ্যমে এসব শিশুদের কীভাবে শিক্ষা দেওয়া যাবে তার একটি গাইড লাইন তৈরি করেছেন। এই গাইড লাইন বাংলা অনুবাদের কাজ চলছে এবং তা শিক্ষকদের কাছে পৌঁছে দেওয়া হবে। ’

পক্ষাঘাতগ্রস্তদের পুনর্বাসন কেন্দ্র (সিআরপি) এর প্রতিষ্ঠাতা ভেলোরি এ টেইলর, সি আর পি এর নির্বাহী পরিচালক শফিকুল ইসলাম-সহ এ অনলাইন আলোচনা সভায় আরো যুক্ত ছিলেন সেরিব্রাল পালসি বিশেষজ্ঞ ডাক্তার শাহীন আক্তার প্রমুখ।

#

খায়ের/ফারহানা/রফিকুল/সেলিম/২০২০/২২২০ ঘণ্টা

তথ্যবিবরণী নম্বর : ৩৭৮৬

**১৬ অক্টোবর বিশ্ব খাদ্য দিবস উপলক্ষে কৃষি মন্ত্রণালয় গৃহীত কর্মসূচি**

ঢাকা, ২১ আশ্বিন (৬ অক্টোবর):

আগামী ১৬ অক্টোবর ‘বিশ্ব খাদ্য দিবস-২০২০’ উদ্‌যাপনের উদ্যোগ গ্রহণ করেছে কৃষি মন্ত্রণালয়।

জাতিসংঘের কৃষি ও খাদ্য সংস্থা (FAO) কর্তৃক নির্ধারিত বিশ্ব খাদ্য দিবসে এবারের প্রতিপাদ্য ‘Grow, nourish, sustain, together. Our actions are our future’ – এর ভাবার্থ করা হয়েছে ‘সবাইকে নিয়ে একসাথে বিকশিত হোন, শরীরের যত্ন নিন, সুস্থ থাকুন। আমাদের কর্মই আমাদের ভবিষ্যৎ’।

দিবসটি উপলক্ষে এবারের বিশ্ব খাদ্য দিবসে কৃষি মন্ত্রণালয় আন্তর্জাতিক সেমিনারের আয়োজন করবে।

দিবসটি উপলক্ষে কৃষি মন্ত্রণালয়ের অধীন সকল সংস্থা ও দপ্তরের পাশাপাশি অন্যান্য সরকারি, বেসরকারি সংস্থা এবং FAO-এর ঢাকাস্থ কার্যালয়ের সমন্বয়ে বিস্তারিত কার্যক্রম গ্রহণ করেছে। নির্ধারিত তারিখে আনুষ্ঠানিকভাবে উদ্বোধনের মধ্য দিয়ে দিবসটি উদ্‌যাপনের কার্যক্রম শুরু হবে। গৃহীত কার্যক্রমে বিষয়ভিত্তিক সেমিনার, বাংলাদেশ বেতার ও সরকারি-বেসরকারি টিভি চ্যানেল বিশেষ আলোচনা অনুষ্ঠান সম্প্রচার, পোস্টার, লিফলেট, ব্যানার ও ফেস্টুন মুদ্রণ ও প্রচার, জাতীয় দৈনিক পত্রিকায় ক্রোড়পত্র প্রকাশ, মাসিক ‘কৃষি কথা’র বিশেষ সংখ্যা ছাপানো ইত্যাদি কর্মসূচি অন্তর্ভুক্ত।

#

নাইচ/সঞ্জীব/সেলিম/২০২০/২০৪০ ঘণ্টা

তথ্যবিবরণী নম্বর : ৩৭৮৫

**১৪ অক্টোবর থেকে ৪ নভেম্বর মা-ইলিশ সংরক্ষণ অভিযান**

ঢাকা, ২১ আশ্বিন (৬ অক্টোবর) :

আগামী ১৪ অক্টোবর থেকে ৪ নভেম্বর পর্যন্ত ‘মা-ইলিশ সংরক্ষণ অভিযান-২০২০’ চলবে। এ সময়কালে সারা দেশে ইলিশ মাছ আহরণ, পরিবহন, মজুত, বাজারজাতকরণ, ক্রয়-বিক্রয় ও বিনিময় নিষিদ্ধ থাকবে।

এ অভিযানকালে চাঁদপুর, লক্ষ্মীপুর, নোয়াখালী, ফেনী, চট্টগ্রাম, কক্সবাজার, বরিশাল, ভোলা, পটুয়াখালী, বরগুনা, পিরোজপুর, ঝালকাঠি, বাগেরহাট, শরিয়তপুর, ঢাকা, মাদারীপুর, মুন্সীগঞ্জ, মানিকগঞ্জ ও রাজবাড়ি জেলায় নদ-নদী ও মোহনায় ইলিশসহ সকল প্রকার মৎস্য আহরণ, পরিবহন, মজুত, বাজারজাতকরণ, ক্রয়-বিক্রয় ও বিনিময় বন্ধ থাকবে এবং একই সাথে বরফকলসমূহও বন্ধ থাকবে। এ ১৯টি জেলাসহ খুলনা, কুষ্টিয়া, ফরিদপুর, গোপালগঞ্জ, নারায়ণগঞ্জ, ব্রাহ্মণবাড়ীয়া, নরসিংদী, কিশোরগঞ্জ, টাঙ্গাইল, রাজশাহী, চাঁপাইনবাবগঞ্জ, পাবনা, সিরাজগঞ্জ, নাটোর, কুড়িগ্রাম, গাইবান্ধা এবং জামালপুর জেলায় মা ইলিশ সংরক্ষণ অভিযান চলবে।

আহরণ নিষিদ্ধ সময়ে প্রতিবেশী দেশের নৌকা ও ট্রলার যেন এই সুযোগে বাংলাদেশের জল সীমানায় ঢুকতে না পারে সে জন্য গভীর সাগরে ও সীমান্ত এলাকায় ইলিশ পাচার রোধে সংশ্লিষ্ট সকল সংস্থা পূর্বের চেয়ে আরো কঠোর ব্যবস্থা গ্রহণ করবে।

#

নাইচ/সঞ্জীব/রেজাউল/২০২০/২০৪৫ ঘণ্টা

তথ্যবিবরণী নম্বর : ৩৭৮৪

**জন্ম নিবন্ধনের সুবিধা প্রচারের আহ্বান স্থানীয় সরকার মন্ত্রীর**

ঢাকা, ২১ আশ্বিন (৬ অক্টোবর):

সঠিক সময়ে জন্ম নিবন্ধন করার সুবিধা মানুষের সামনে তুলে ধরার জন্য সংশ্লিষ্টদের প্রতি আহ্বান জানিয়েছেন স্থানীয় সরকার মন্ত্রী মোঃ তাজুল ইসলাম।

আজ জাতীয় জন্ম নিবন্ধন দিবস-২০২০ উপলক্ষে রাজধানীর জনস্বাস্থ্য প্রকৌশল অধিদপ্তর আয়োজিত উদ্বোধনী অনুষ্ঠানে প্রধান অতিথির বক্তব্যে মন্ত্রী এ আহ্বান জানান। এ বছর দিবসের প্রতিপাদ্য ‘নাগরিক অধিকার করতে সুরক্ষণ, ৪৫ দিনের মধ্যে জন্ম ও মৃত্যু নিবন্ধন’।

মন্ত্রী বলেন, জন্ম নিবন্ধন থাকলে শিক্ষা, স্বাস্থ্য, পাসপোর্ট এবং জাতীয় পরিচয়পত্রসহ বিভিন্ন ক্ষেত্রে প্রকৃত তথ্য নিরূপণ করা সহজ হয়। সময়মতো জন্ম ও মৃত্যু নিবন্ধন করার জন্য সাধারণ মানুষের মধ্যে সচেতনতার কোনো বিকল্প নেই।

মোঃ তাজুল ইসলাম বলেন, জন্ম ও মৃত্যু নিবন্ধনের গুরুত্ব তুলে ধরে রেজিস্টার জেনারেল কার্যালয়কে দক্ষ মানবসম্পদ ও প্রযুক্তি দিয়ে সমন্বিত প্রচেষ্টার মাধ্যমে ঢেলে সাজানো হবে যাতে এ সংক্রান্ত তথ্য সঠিকভাবে সংরক্ষণ করা যায়।

স্থানীয় সরকার বিভাগের সিনিয়র সচিব হেলালুদ্দীন আহমদের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন স্বাস্থ্য সেবা বিভাগের সচিব মোঃ আব্দুল মান্নান, স্বাস্থ্য শিক্ষা ও পরিবার কল্যাণ বিভাগের সচিব মোঃ আলী নূর, মন্ত্রিপরিষদ বিভাগের সচিব (সমন্বয় ও সংস্কার) মোঃ কামাল হোসেন এবং ইউনিসেফ বাংলাদেশের অফিসার ইনচার্জ মিজ ভিরা মেনডোনকা।

#

হায়দার/ফারহানা/সঞ্জীব/সেলিম/২০২০/২০৪০ ঘণ্টা

তথ্যবিবরণী নম্বর : ৩৭৮৩

**করোনার দ্বিতীয় ঢেউ মোকাবিলায় বাংলাদেশ সক্ষমতা অর্জন করেছে**

**--স্বাস্থ্যমন্ত্রী**

ঢাকা, ২১ আশ্বিন (৬ অক্টোবর):

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, ‘কোভিড মোকাবিলায় দেশে এখনো প্রথম ঢেউ চলমান। সামনে শীতকাল আসছে। এ কারণে করোনায় দ্বিতীয় ঢেউ নিয়ে জনমনে কিছুটা দুঃশ্চিন্তা থাকলেও এই ঢেউ মোকাবিলায় বাংলাদেশের পুরোপুরি প্রস্তুত রয়েছে।’

আজ রাজধানীর হোটেল ওয়েস্টিনে বাংলাদেশ মেডিকেল কলেজ এসোসিয়েশন আয়োজিত "করোনার দ্বিতীয় ঢেউ মোকাবিলা ও প্রস্তুতি" শীর্ষক আলোচনা সভায় প্রধান অতিথির বক্তৃতায় মন্ত্রী এসব কথা বলেন।

করোনার দ্বিতীয় ঢেউ শুরু হলে বাংলাদেশের প্রস্তুতি প্রসঙ্গে স্বাস্থ্যমন্ত্রী বলেন, বর্তমানে দেশের চিকিৎসক, নার্স ও মেডিকেল টেকনোলজিস্টরা অনেক প্রশিক্ষিত ও দক্ষ। দেশে করোনা পরীক্ষা কেন্দ্র এখন রয়েছে ১০৯টি। বর্তমানে দেশে আক্রান্ত বিবেচনায় মৃত্যুহার ১ দশমিক ৪৫ যা আক্রান্ত বিবেচনায় বিশ্বের অনেক দেশের নিচে রয়েছে। ঢাকাসহ সারা দেশের হাসপাতালেই করোনা মোকাবিলায় পর্যাপ্ত প্রস্তুতি নেয়া রয়েছে। কাজেই, শীতকালে করোনার দ্বিতীয় ঢেউ শুরু হলেও আতঙ্কিত হবার সুযোগ নেই। দেশের স্বাস্থ্যখ্যাত এই ভাইরাস মোকাবিলায় এখন পুরোপুরি দক্ষ। এ সময় তিনি ভ্যাক্সিন নিয়ে বিশ্বের বিভিন্ন দেশের সাথে ফলপ্রসূ আলোচনা হয়েছে বলেও জানান।

বাংলাদেশ মেডিক্যাল কলেজ এসোসিয়েশনের সভাপতি এম এ মুবিন খানের সভাপতিত্বে সভায় বিশেষ অতিথি হিসেবে আরো উপস্থিত ছিলেন দুর্যোগ ও ত্রাণ প্রতিমন্ত্রী ডা. মোঃ এনামুর রহমান, প্রধানমন্ত্রীর ব্যক্তিগত চিকিৎসক অধ্যাপক ডা. এ বি এম আব্দুল্লাহ, স্বাস্থ্য অধিদপ্তরের মহাপরিচালক আবুল বাশার মোহাম্মদ খুরশিদ আলম, স্বাস্থ্য শিক্ষা বিভাগের মহাপরিচালক ড. এনায়েত হোসেন। অনুষ্ঠানে ভার্চুয়াল মাধ্যমে বক্তব্য রাখেন প্রধানমন্ত্রীর বেসরকারি শিল্প ও বিনিয়োগ উপদেষ্টা সালমান ফজলুর রহমান এমপি। অনুষ্ঠানে স্বাগত বক্তব্য বক্তব্য রাখেন ড. আনোয়ার খান এমপি এবং অনুষ্ঠানে মূল প্রবন্ধ উপস্থাপন করেন বাংলাদেশ ইন্সটিটিউট অভ্‌ হেলথ সাইন্সের প্রাক্তন ভিসি অধ্যাপক ডা. লিয়াকত আলী।

#

মাইদুল/ফারহানা/খালিদ/সঞ্জীব/সেলিম/২০২০/২০০০ ঘণ্টা

তথ্যবিবরণী নম্বর : ৩৭৮২

**শিক্ষা মন্ত্রণালয়ের সকল বৃত্তি কার্যক্রম ডিজিটালাইজড করা হয়েছে**

**-- শিক্ষামন্ত্রী**

ঢাকা, ২১ আশ্বিন (৬ অক্টোবর):

শিক্ষামন্ত্রী ডা. দীপু মনি বলেছেন, তথ্য প্রযুক্তির সুফল সকলের কাছে পৌঁছে দিতে সরকার সর্বাত্মক প্রচেষ্টা চালাচ্ছে। সরকারের ‘রূপকল্প-২০২১’ এর আলোকে ডিজিটাল বাংলাদেশের উদ্দেশ্যে হলো অল্প সময়ে, কম পরিশ্রমে এবং স্বল্প ব্যয়ে মানুষের দোরগোড়ায় সেবা পৌঁছানোর নিশ্চয়তা প্রদান করা। এ লক্ষ্যে শিক্ষা মন্ত্রণালয়ের অধীন সকল বৃত্তি কার্যক্রম ডিজিটালাইজড করা হয়েছে।

মন্ত্রী আজ মাধ্যমিক ও উচ্চশিক্ষা অধিদপ্তরের রাজস্ব খাতভুক্ত মেধা ও সাধারণ বৃত্তিপ্রাপ্ত শিক্ষার্থীদের মাঝে ২য় পর্যায়ে G2P  পদ্ধতিতে বৃত্তির অর্থ বিতরণ কার্যক্রমের উদ্বোধনের সময় এক অনলাইন সভায় প্রধান অতিথির বক্তব্যে এসব কথা বলেন।

ডা. দীপু মনি বলেন, পূর্বের গতানুগতিক ম্যানুয়াল পদ্ধতিতে শিক্ষার্থীদের বৃত্তির অর্থ প্রাপ্তিতে বিভিন্ন ধরণের ভোগান্তির শিকার হতে হতো। সরকার G2P  পদ্ধতিতে EFT এর মাধ্যমে বৃত্তির অর্থ সরাসরি শিক্ষার্থীর ব্যাংক হিসাবে পৌঁছে দেয়ার মাধ্যমে ভোগান্তির নিরসন করছে। এর ফলে শিক্ষার্থীরা দ্রুততম সময়ের মধ্যে তাদের বরাদ্দকৃত বৃত্তির টাকা পাবে এবং সরকারের অর্থ ও সময় সাশ্রয় হবে। মাধ্যমিক ও উচ্চ শিক্ষা অধিদপ্তর হতে সরকারের রাজস্ব খাতভুক্ত পিইসি, জেএসসি, এসএসসি, এইচএসসি এবং স্নাতক পরীক্ষা-সহ মোট চারটি ক্যাটেগরির শিক্ষার্থীদের বৃত্তি প্রদান করা হয়।

মাধ্যমিক ও উচ্চশিক্ষা অধিদপ্তরের উপ-পরিচালক পরিকল্পনা ও উন্নয়ন মোঃ নুরুল ইসলাম চৌধুরীর সঞ্চালনায় এবং মাধ্যমিক ও উচ্চশিক্ষা অধিদপ্তরের মহাপরিচালক প্রফেসর ডঃ সৈয়দ মোঃ গোলাম ফারুকের সভাপতিত্বে অনলাইন সভায় আরো যুক্ত ছিলেন শিক্ষা উপমন্ত্রী মহিবুল হাসান চৌধুরী।

উল্লেখ্য আজ বাংলাদেশ ব্যাংক হতে ২ লাখ ৭৭ হাজার ০৮৫টি EFT এর মাধ্যমে ৫১ কোটি ৩৬ লাখ ২৮ হাজার ৪৫০ টাকা G2P  পদ্ধতিতে শিক্ষার্থীদের ব্যাংক হিসাবে সরাসরি প্রেরণ করা হয়।

#

খায়ের/ফারহানা/খালিদ/রফিকুল/সেলিম/২০২০/১৯৪০ ঘণ্টা

তথ্যবিবরণী নম্বর : ৩৭৮১

নারী-শিশু নির্যাতনকারী ও ধর্ষকদের শাস্তি পেতেই হবে

-- মহিলা ও শিশু বিষয়ক প্রতিমন্ত্রী

ঢাকা, ২১ আশ্বিন (৬ অক্টোবর) :

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, নারী-শিশু নির্যাতনকারী ও ধর্ষকের কোনো রাজনৈতিক, সামাজিক কিংবা পারিবারিক পরিচয় নেই। পরিবার ও সমাজ থেকে ধর্ষণকারীদের বর্জন করতে হবে। শিক্ষা প্রতিষ্ঠান থেকে চিরতরে বহিষ্কার করতে হবে। সিলেট এবং নোয়াখালীর বেগমগঞ্জের ঘটনায় নির্যাতনকারী ও ধর্ষকদের গ্রেপ্তার করা হয়েছে। তাদের নামে মামলা হয়েছে। নারী ও শিশু নির্যাতনকারী ও ধর্ষকদের শাস্তি পেতেই হবে। সরকারের পাশাপাশি সকলের সন্মিলিত প্রচেষ্টায় সমাজ থেকে নারী ও শিশু নির্যাতন দূর করতে হবে।

প্রতিমন্ত্রী আজ ঢাকায় বাংলাদেশ শিশু একাডেমি মিলনায়তন থেকে ভার্চুয়াল মাধ্যম জাতীয় কন্যা শিশু দিবস উদ্যাপন উপলক্ষে আলোচনা সভা অনুষ্ঠানে প্রধান অতিথির বক্তব্যে এসব কথা বলেন। মহিলা বিষয়ক অধিদপ্তর ও জাতীয় কন্যা শিশু এডভোকেসি ফোরামের যৌথভাবে আয়োজিত আলোচনা সভায় সভাপতিত্ব করেন অধিদপ্তরের মহাপরিচালক পারভিন আক্তার। এবছর ‘আমরা সবাই সোচ্চার, বিশ্ব হবে সমতার’ প্রতিপাদ্য নিয়ে জাতীয় কন্যা শিশু দিবস উদ্যাপন করা হচ্ছে।

প্রতিমন্ত্রী বলেন, কন্যা শিশুর নিরাপত্তা ও সুরক্ষায় সকল শিক্ষা প্রতিষ্ঠানে যৌন হয়রানী প্রতিরোধ কমিটি করা হয়েছে। ঝরেপড়া রোধ ও উপস্থিতির হার বৃদ্ধির জন্য কন্যা শিক্ষার্থীদের উপবৃত্তি প্রদান করা হচ্ছে। স্কুল কলেজসমূহে স্বাস্থ্যসম্মত ওয়াশ ব্লক নির্মাণ করা হয়েছে। যে কোনো বিপদে তাৎক্ষণিক সহয়তার জন্য ন্যাশনাল হেল্প লাইন ১০৯ চব্বিশ ঘণ্টা চালু রয়েছে।

আলোচনা সভায় বক্তৃতা করেন জাতীয় মহিলা সংস্থার চেয়ারম্যান বেগম চেমন আরা তৈয়ব, অতিরিক্ত সচিব ফরিদা পারভীন, শিশু একাডেমির মহাপরিচালক জ্যোতি লাল কুরী ও জাতীয় কন্যা শিশু এডভোকেসি ফোরামের সম্পাদক নাসিমা আক্তার জলি। সভায় দেশের ৩৯টি সংগঠন ও ১২টি জেলা থেকে প্রতিনিধিরা সংযুক্ত ছিলেন।

উল্লেখ্য যে, জাতির পিতা ১৯৭৪ সালে শিশু আইন প্রণয়ন করেন। যার ১৫ বছর পরে ১৯৮৯ সালে জাতিসংঘ শিশু অধিকার সনদ প্রণয়ন করেন। বাংলাদেশ ২০০০ সালে কন্যা শিশু দিবসের সূচনা করেন। জাতিসংঘ ২০১১ সালে কন্যা শিশু দিবস পালন করে।

#

আলমগীর/নাইচ/রফিকুল/জয়নুল/২০২০/২০০০ঘণ্টা

তথ্যবিবরণী নম্বর : ৩৭৮০

**ড. সৈয়দা মোতাহেরা বানুকে কবি নজরুল ইনস্টিটিউটের ট্রাস্টি বোর্ডের সদস্য নিয়োগ**

ঢাকা, ২১ আশ্বিন (৬ অক্টোবর) :

ড. সৈয়দা মোতাহেরা বানুকে কবি নজরুল ইনস্টিটিউটের ট্রাস্টি বোর্ডের সদস্য হিসেবে নিয়োগ করা হয়েছে।

সংস্কৃতি বিষয়ক মন্ত্রণালয়ের ৪ অক্টোবরের এক প্রজ্ঞাপনে এ তথ্য জানানো হয়।

উল্লেখ্য, কবি নজরুল ইনস্টিটিউটের ট্রাস্টি বোর্ডের সদস্য অধ্যাপক মোহাম্মদ আব্দুল কাইউম গত ১২ জুন মৃত্যুবরণ করেন। তাঁর স্থলে ড. সৈয়দা মোতাহেরা বানুকে এ নিয়োগ দেয়া হলো।

#

নাইচ/সঞ্জীব/রেজাউল/২০২০/১৮৪৭ ঘণ্টা

তথ্যবিবরণী নম্বর : ৩৭৭৯

এনডিডি বৈশিষ্ট্যসম্পন্ন প্রতিবন্ধীদের জন্য সেবা ও সাহায্য কেন্দ্র স্থাপন করা হবে

-- সমাজকল্যাণ মন্ত্রী

ঢাকা, ২১ আশ্বিন (৬ অক্টোবর) :

সমাজকল্যাণ মন্ত্রী নুরুজ্জামান আহমেদ বলেছেন, সেরিব্রাল পালসিসহ নিউরো-ডেভেলপমেন্টাল প্রতিবন্ধী (এনডিডি) বৈশিষ্ট্যসম্পন্ন প্রতিবন্ধী ব্যক্তিগণের অন্যান্য প্রতিবন্ধী ব্যক্তিদের তুলনায় জীবনব্যাপী যত্ন-পরিচর্যার বেশি প্রয়োজন। তাদের জীবনব্যাপী যত্ন-পরিচর্যার লক্ষ্যে জেলা ও উপজেলা পর্যায়ে বিশেষ ধরনের এনডিডি সেবা ও সাহায্য কেন্দ্র স্থাপন করা হবে।

মন্ত্রী আজ নিউরো-ডেভেলপমেন্টাল প্রতিবন্ধী সুরক্ষা ট্রাস্টের উদ্যোগে ‘বিশ্ব সেরিব্রাল পালসি প্রতিবন্ধী ব্যক্তি দিবস ২০২০’ উদ্যাপন উপলক্ষে আয়োজিত আলোচনা সভায় ভার্চুয়াল মাধ্যমে যোগ দিয়ে প্রধান অতিথির বক্তব্যে এসব কথা বলেন।

এনডিডি ট্রাস্টের চেয়ারপার্সন অধ্যাপক ডাঃ মোঃ গোলাম রব্বানীর সভাপতিত্বে আলোচনা সভায় বিশেষ অতিথি হিসেবে উপস্থিত ছিলেন সমাজকল্যাণ প্রতিমন্ত্রী মোঃ আশরাফ আলী খান খসরু ও সমাজকল্যাণ মন্ত্রণালয়ের সচিব মোহাম্মদ জয়নুল বারী।

মন্ত্রী বলেন, বর্তমান সরকার প্রতিবন্ধীবান্ধব। প্রতিবন্ধীদের সমাজের মূলধারায় নিয়ে আসতে সরকার প্রতিশ্রুতিবদ্ধ। এ প্রতিশ্রুতি বাস্তবায়নে সবাইকে ঐক্যবদ্ধভাবে কাজ করতে হবে। প্রতিবন্ধিদেরকেও মানুষের মত মানুষ হিসেবে গড়ে তুলতে হবে। তিনি আরো বলেন, সরকার প্রতিবন্ধীদের উন্নয়নে ‘প্রতিবন্ধিতা সম্পর্কিত সমন্বিত বিশেষ শিক্ষা নীতিমালা ২০১৯’ প্রণয়ন করেছে। বিশেষ শিক্ষা কারিকুলাম প্রণয়নের লক্ষ্যে গাইডলাইন প্রস্তুতকরণ ও বিশেষ স্কুলের শিক্ষকদের প্রশিক্ষণ প্রদান করছে।

অটিজম ও এনডিডি সংশ্লিষ্ট পেশাজীবীদের নিয়ন্ত্রণ ও দক্ষতা বৃদ্ধির লক্ষ্যে ‘রিহ্যাবিলিটেশন কাউন্সিল আইন ২০১৮’ প্রণয়ন করেছে। প্রতিবন্ধীদের জীবনমান উন্নয়নে প্রতিবন্ধী ভাতা, প্রতিবন্ধী শিক্ষার্থীদের উপবৃত্তি প্রদান, সহায়ক উপকরণ বিতরণ, প্রতিবন্ধী সেবা ও সাহায্য কেন্দ্রের মাধ্যমে থেরাপী ও কাউন্সেলিং সেবা প্রদানসহ এনডিডি সেবা ও সাহায্য কেন্দ্র স্থাপন করা হয়েছে বলে মন্ত্রী জানান।

সমাজকল্যাণ প্রতিমন্ত্রী বলেন, সবার সম্মিলিত প্রয়াসই পারে প্রতিবন্ধীদের সমাজের মূলস্রোতে নিয়ে আসতে। প্রতিবন্ধীদের চিকিৎসা ও কর্মে প্রবেশের সমানাধিকার নিশ্চিত করা হবে।

পরে সেরিব্রাল পালসি প্রতিবন্ধী মেধাবী শিক্ষার্থী ও উদ্যেক্তাদের পুরস্কার ও সম্মাননা দেয়া হয়।

#

জাকির/নাইচ/সঞ্জীব/জয়নুল/২০২০/১৯৫০ঘণ্টা

তথ্যবিবরণী নম্বর : ৩৭৭৮

শেখ হাসিনা ইয়ূথ ভলানটিয়ার অ্যাওয়ার্ড চালুর

উদ্যোগ গ্রহণ করেছে যুব ও ক্রীড়া মন্ত্রণালয়

গাজীপুর, ২১ আশ্বিন (৬ অক্টোবর) :

যুব ও ক্রীড়া প্রতিমন্ত্রী মোঃ জাহিদ আহসান রাসেল বলেছেন, করোনা মোকাবিলায় প্রধানমন্ত্রী শেখ হাসিনার সফল নেতৃত্ব বিশ্বে এক নজীরবিহীন দৃষ্টান্ত স্থাপন করেছে। বিশ্ব নেতৃবৃন্দ করোনা ভাইরাস প্রতিরোধে প্রধানমন্ত্রীর গৃহীত বিভিন্ন পদক্ষেপের ভূয়সী প্রশংসা করেছেন এবং তা নিজ নিজ দেশে অনুসরণ করছেন। এবছর হতে যুব ও ক্রীড়া মন্ত্রণালয়ের পক্ষ থেকে Sheikh Hasina Youth Volunteer Award চালুর উদ্যোগ গ্রহণ করা হয়েছে।

প্রতিমন্ত্রী আজ গাজীপুর জেলা প্রশাসক কার্যালয়ে গাজীপুর জেলা প্রশাসন ও জেলা সমাজসেবা কার্যালয় আয়োজিত ক্যান্সার, কিডনি, লিভার সিরোসিস, স্ট্রোকে প্যারালাইজড, জন্মগত হৃদরোগী ও থ্যালাসেমিয়া রোগীদের আর্থিক সহায়তা কর্মসূচির চেক এবং স্বেচ্ছাসেবী সমাজকল্যাণ সংস্থাসমূহের মাঝে এককালীন অনুদান বিতরণ অনুষ্ঠানে প্রধান অতিথির বক্তব্যে এসব কথা বলেন।

জাহিদ আহসান বলেন, বিভিন্ন দুর্যোগ মোকাবিলায় যুবসমাজকে উদ্বুদ্ধ করার প্রয়াসে ঢাকা ওআইসি ইয়ুথ ক্যাপিটাল ২০২০ অনুষ্ঠানে প্রধানমন্ত্রীর নামে জাতীয় এবং আন্তর্জাতিক পর্যায়ে Sheikh Hasina Youth Volunteer Award-2020 প্রদান করা হবে এবং আগামী বছর হতে এ যুব পুরস্কার প্রদান অব্যাহত থাকবে।

এ পুরস্কার প্রদানের ক্ষেত্রে যে সকল যুবক কোভিড ১৯ মোকাবিলায় মানবিক সহায়তা কার্যক্রমে অংশগ্রহণ করে দেশে এবং বিদেশে অনন্য দৃষ্টান্ত স্থাপন করেছেন তাদেরকে বিবেচনায় নেওয়া হবে।

এ সময়ে প্রতিমন্ত্রী গাজীপুর জেলার ৮৫ জন দুরারোগ্য ব্যাধিতে আক্রান্ত রোগীদের মধ্যে জনপ্রতি ৫০ হাজার টাকা করে মোট ৪২ লাখ ৫০ হাজার টাকার চেক বিতরণ করেন এবং ৮০টি স্বেচ্ছাসেবী সংগঠনের মাঝে মোট ২৩ লাখ ৬০ হাজার টাকার অনুদান বিতরণ করেন।

অনুষ্ঠানে গাজীপুরের জেলা প্রশাসক এস এম তরিকুল ইসলাম, অতিরিক্ত জেলা প্রশাসক (সার্বিক) মামুন সরদার ও জেলা সমাজসেবা কার্যালয়ের পরিচালক উপপরিচালক আনোয়ারুল করিম উপস্থিত ছিলেন।

#

আরিফ/ফারহানা/খালিদ/রফিকুল/জয়নুল/২০২০/১৯২০ঘণ্টা

তথ্যবিবরণী নম্বর : ৩৭৭৭

বিদেশ ফেরত ও আটকেপড়া কর্মীদের সহায়তায়

নিবন্ধনের উদ্যোগ নিয়েছে প্রবাসী কল্যাণ মন্ত্রণালয়

ঢাকা, ২১ আশ্বিন (৬ অক্টোবর) :

বিদেশ হতে ছুটি কাটাতে দেশে আসা কর্মীদের অনেকেই কোভিড-১৯ পরিস্থিতির কারণে সময় মতো গন্তব্য দেশের কর্মস্থলে ফেরত যেতে পারেননি। ইতোমধ্যে অনেক কর্মীর ভিসা, ইকামা কিংবা ওয়ার্ক পারমিটের মেয়াদ উত্তীর্ণ হয়েছে। প্রবাসী কল্যাণ ও বৈদেশিক কর্মসংস্থান মন্ত্রণালয় এবং পররাষ্ট্র মন্ত্রণালয়ের উদ্যোগে আন্তঃমন্ত্রণালয় সমন্বয়ের মাধ্যমে বিদেশ প্রত্যাগমনেচ্ছু কর্মীদের ভিসা বা ইকামার মেয়াদ বৃদ্ধি এবং ফ্লাইটের সংখ্যা বাড়ানো বিষয়ে বিভিন্ন উদ্যোগ গ্রহণ করা হয়েছে।

অদূর ভবিষ্যতে এ সকল বিষয়ে কার্যকর কূটনৈতিক প্রচেষ্টা-সহ বিদেশ ফেরত ও আটকেপড়া কর্মীদের সহযোগিতা প্রদানের লক্ষ্যে ও ভবিষ্যৎ পরিকল্পনা গ্রহণের জন্য প্রবাসী কল্যাণ ও বৈদেশিক কর্মসংস্থান মন্ত্রণালয় এ ধরণের সকল কর্মীর নিবন্ধনের উদ্যোগ গ্রহণ করেছে। এ প্রক্রিয়ায় প্রাপ্ত তথ্য কূটনৈতিক তৎপরতা ও প্রাসঙ্গিক কার্যক্রম গ্রহণে সহায়ক হবে। বিদেশ প্রত্যাবর্তনে ইচ্ছুক এ ধরনের সকল কর্মীকে অবিলম্বে বিএমইটির ওয়েবসাইটের লিংকে (www.old.bmet.gov.bd/BMET/return Migrant) অনলাইন রেজিষ্ট্রেশন করার জন্য অনুরোধ করা হয়েছে। যে কোনো স্মার্ট ফোন বা কম্পিউটার থেকে এই রেজিষ্ট্রেশন করা যাবে। রেজিষ্ট্রেশনের জন্য কোনো প্রকার ফি প্রদান করতে হবে না।

এছাড়া, এ বিষয়ে প্রয়োজনে নিকটস্থ জেলা কর্মসংস্থান ও জনশক্তি অফিসে (ডিইএমও) যোগাযোগ করতে বলা হয়েছে। ডিইএমও সংক্রান্ত তথ্যের জন্য বিএমইটির ওয়েবসাইট (www.bmet.gov.bd) ভিজিট করার জন্য অনুরোধ করা হয়েছে।

উল্লেখ্য, অনলাইনের এ নিবন্ধন শুধু তথ্যগত ও অন্যান্য সহায়তা কার্যক্রমে ব্যবহার করা হবে; কিন্ত বিদেশ প্রত্যাগমন ও পুনঃনিয়োগের নিশ্চয়তা প্রদান করে না।

#

রাশেদুজ্জামান/নাইচ/রফিকুল/জয়নুল/২০২০/১৮৫০ঘণ্টা

তথ্যবিবরণী নম্বর : ৩৭৭৬

**প্রধানমন্ত্রী বোরো এবং আমন মৌসুমের উৎপাদিত সিদ্ধ ও আতপ চালের নমুনা পর্যবেক্ষণ করেন**

ঢাকা, ২১ আশ্বিন (৬ অক্টোবর) :

প্রধানমন্ত্রী শেখ হাসিনা আজ গণভবনে সারা দেশের CSD ও LSD হতে সংগৃহীত বোরো এবং আমন মৌসুমে বাংলাদেশে উৎপাদিত সিদ্ধ ও আতপ চালের নমুনা পর্যবেক্ষণ করেন। এ সময় তিনি সরকারি গুদামে সংরক্ষিত চালের গণগত মান দেখে সন্তোষ প্রকাশ করেন।

প্রধানমন্ত্রী প্রতি বছর ভাদ্র মাসে গুদামগুলোতে সংগৃহীত নিচের দিকে রক্ষিত চাল উপরে এবং উপরের চাল নিচে রাখার নির্দেশনা দেন; যাতে করে অপেক্ষাকৃত পূর্বে ক্রয়কৃত চাল প্রথমে বিতরণ করা যায়। তিনি ২০১৯ সালে সংগ্রহ করা চাল অগ্রাধিকার ভিত্তিতে বিতরণের জন্য নির্দেশ দেন। এছাড়া, বগুড়ার সান্তাহারে স্থাপিত ওয়্যারহাউসের ন্যায় দেশের অন্যান্য প্রান্তেও খাদ্যশস্য সংরক্ষণের জন্য এ ধরনের আধুনিক গুদাম নির্মাণের নির্দেশ দেন। এতে দীর্ঘ সময় পর্যন্ত অধিক পরিমাণে খাদ্যশস্য সংরক্ষণ করা সম্ভব হবে। তিনি দেশের সকল গুদামে সংগৃহীত চালের তথ্য একটি ডাটাবেজের মাধ্যমে ব্যবস্থাপনার নির্দেশনাও দেন।

এ সময় পরিকল্পনামন্ত্রী এম এ মান্নান, প্রধানমন্ত্রীর মুখ্য সচিব ড. আহমদ কায়কাউস, প্রধানমন্ত্রীর কার্যালয়ের সচিব মোঃ তোফাজ্জল হোসেন মিয়া ও প্রধানমন্ত্রীর কার্যালয়ের অন্যান্য কর্মকর্তা উপস্থিত ছিলেন।

#

ইমরুল কায়েস/নাইচ/রফিকুল/রেজাউল/২০২০/১৮৩৬ ঘণ্টা

Handout Number : 3775

**Foreign Minister seeks South Korea’s cooperation**

**for return of stranded Bangladeshi workers**

Dhaka, 6 October :

Foreign Minister Dr. A K Abdul Momen sought cooperation of his South Korean counterpart Kang Kyung-wha to ease the visa process so that the workers and students who came back to Bangladesh at the beginning of COVID-19 pandemic could return to their work and studies.

  The Bangladesh Foreign Minister was talking to his Korean counterpart over the phone this afternoon. During the conversation, the two Foreign Ministers discussed bilateral, regional and global issues including the Covid-19 pandemic, bilateral cooperation, welfare of Bangladeshi workers and students. They agreed to work together to realise the full potential of the existing excellent bilateral relations.

  Detailing the plights of the stranded workers and students,  Dr. Momen sought support of the Korean Minister to facilitate the return of the stranded EPS workers and students. He also invited South Korea to establish a vocational training centre which could train Bangladeshi workers to suit the needs of Korean employers. Minister Kang welcomed the idea and also assured to look into the visa issue.

  Foreign Minister lauded South Korea’s effective containment of the spread of COVID-19 and called for greater cooperation to combat the pandemic. He also appraised about the initiatives taken by the government of Prime Minister Sheikh Hasina to contain corona transmission.

  Dr. Momen apprised Kyung-wha of the current Rohingya situation. In reply, the Korean Foreign Minister assured to work towards resolving the Rohingya crisis and for the early repatriation of more than a million Myanmar nationals displaced from their home in Rakhaine State now temporarily sheltered in Bangladesh.

#

Tohidul/Nice/Rafiqul/Joynul/2020/1840hours

তথ্যবিবরণী নম্বর : ৩৭৭৪

পেঁয়াজের মজুত পর্যাপ্ত

আমদানি ও সরবরাহ বৃদ্ধি পাওয়ায় মূল্য কমে আসবে

ঢাকা, ২১ আশ্বিন (৬ অক্টোবর) :

সরকারি ও বেসরকারি পর্যায়ে আমদানি করা পেঁয়াজ দেশে পৌঁছাতে শুরু করেছে। দেশীয় পেঁয়াজের পর্যাপ্ত মজুত রয়েছে। উৎপাদনকারী কৃষকরা এ সকল পেঁয়াজ বাজারে বিক্রয় বৃদ্ধি করেছেন। ফলে পেঁয়াজের আমদানি ও সরবরাহ বেড়েছে। দেশে পেঁয়াজের কোন ঘাটতি নেই। আমদানিকৃত পেঁয়াজ পুরোপুরি বাজারে আসলে মূল্য আরো কমে আসবে।

ক্রেতাদের সাশ্রয়ী মূল্যে পেঁয়াজ সরবরাহের উদ্দেশ্যে বাণিজ্য মন্ত্রণালয়ের অধীন ট্রেডিং করপোরেশন অভ্ বাংলাদেশ(টিসিবি) দেশব্যাপী ট্রাক সেলের পাশাপাশি ই-কমার্সের মাধ্যমেও পেঁয়াজ বিক্রয় করছে। এতে ক্রেতাদের ব্যাপক সাড়া পাওয়া যাচ্ছে। ক্রেতাদের চাহিদা পূরণে প্রতি কেজি ৩০ টাকা মূল্যে পেঁয়াজ বিক্রয়ের পরিধি আরো বৃদ্ধি করা হচ্ছে।

চাহিদা মোতাবেক বাজারে পেঁয়াজের মজুত, সরবরাহ ও মূল্য স্বাভাবিক রাখতে গত বছরের অভিজ্ঞতা কাজে লাগিয়ে সরকার প্রয়োজনীয় পদক্ষেপ গ্রহণ করেছে। বাণিজ্য মন্ত্রণালয়ের অধীন জাতীয় ভোক্তা অধিকার সংরক্ষণ অধিদফতরসহ দেশব্যাপী স্থানীয় প্রশাসনের নেতৃত্বে বাজার অভিযান জোরদার করা হয়েছে। সরকার পেঁয়াজ আমদানির ওপর শুল্ক প্রত্যাহার করেছে। অভ্যন্তরীণ আমদানিকারকদের চাহিদা মোতাবেক সবধরনের সহযোগিতা প্রদান করা হচ্ছে। বাজারে পেঁয়াজের সরবরাহ, পরিবহন-সহ সকল ক্ষেত্রে সর্বাধিক গুরুত্ব দিয়ে কাজ করা হচ্ছে। সরকারের নানামুখী পদক্ষেপ গ্রহণের ফলে বাজারে এর ইতিবাচক প্রভাব পড়েছে। বিভিন্ন দেশ থেকে পেঁয়াজ আমদানি অব্যাহত রয়েছে। অল্প সময়ের মধ্যে বিপুল পরিমাণ পেঁয়াজ দেশে পৌঁছাবে।

পেঁয়াজ নিয়ে আতঙ্কিত হবার কারণ নেই। পেঁয়াজের অবৈধ মজুত বা কৃত্রিম সংকট সৃষ্টি করে মূল্য বৃদ্ধির চেষ্টা করা হলে সরকার প্রচলিত আইনে দায়ী ব্যক্তিদের বিরুদ্ধে কঠোর ব্যবস্থা গ্রহণ করবে।

#

বকসী/নাইচ/সঞ্জীব/জয়নুল/২০২০/১৭৫০ঘণ্টা

তথ্যবিবরণী নম্বর : ৩৭৭৩

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২১ আশ্বিন (৬ অক্টোবর) :

      স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১২ হাজার ৩৪৫ জনের নমুনা পরীক্ষা করে ১ হাজার ৪৯৯ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা তিন লাখ ৭১ হাজার ৬৩১ জন।

গত ২৪ ঘণ্টায় ৩০ জন-সহ এ পর্যন্ত ৫ হাজার ৪০৫ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন দুই লাখ ৮৪ হাজার ৮৩৩ জন।

#

হাবিবুর/নাইচ/সঞ্জীব/রেজাউল/২০২০/১৭৪২ ঘণ্টা

তথ্যবিবরণী নম্বর : ৩৭৭২

**রপ্তানীতে দ্বিতীয় স্থানে পাট**

ঢাকা, ২১ আশ্বিন (৬ অক্টোবর) :

গতকাল প্রকাশিত রপ্তানী উন্নয়ন ব্যুরোর মাসিক প্রতিবেদনে জানানো হয়, চলতি অর্থবছরের প্রথম তিন মাসে পাট ও পাটজাত পণ্য রপ্তানী করে বাংলাদেশ ৩০ দশমিক ৭৫ কোটি ডলার আয় করেছে।   
এই অংক গত বছরের একই সময়ের চেয়ে ৩৯ দশমিক ২৬ শতাংশ বেশি। আর লক্ষ্যমাত্রার চেয়ে প্রায়   
১১ দশমিক ৮৫ শতাংশ বেশি।

প্রতিবেদনে বলা হয়, পাটখাত উন্নয়ন ও সম্প্রসারণে বস্ত্র ও পাট মন্ত্রণালয়ের নানামুখী কর্মপরিকল্পনা প্রণয়ন ও বাস্তবায়নের ফলে জাতীয় অর্থনীতিতে এখাত গুরুত্বপূর্ণ অবদান রাখছে। বর্তমানে রপ্তানী বাণিজ্যে চামড়াকে ছাড়িয়ে দ্বিতীয় স্থানে উঠে এসেছে পাটখাত।

উল্লেখ্য, চলতি পাটমৌসুমে লক্ষ্যমাত্রা অনুযায়ী, পাটচাষ নিশ্চিতকরণে বীজ সরবরাহ সঠিক রাখতে কার্যকর পদক্ষেপ নেয়া হয়েছে। সরকার মানসম্মত পাটের উৎপাদন বৃদ্ধি ও পাটবীজ উৎপাদনে স্বয়ম্ভরতা অর্জনের লক্ষ্যে পাট অধিদপ্তরের আওতায় ‘উন্নত প্রযুক্তি নির্ভর পাট ও পাটবীজ উৎপাদন এবং সম্প্রসারণ’ শীর্ষক প্রকল্পটি জুলাই, ২০১৮ হতে মার্চ, ২০২৩ মেয়াদে বাস্তবায়ন করছে। প্রকল্পটি দেশের ৪৬টি জেলার ২৩০টি উপজেলায় বাস্তবায়িত হচ্ছে। প্রকল্পটি বাস্তবায়নের মাধ্যমে পাটচাষের উন্নত কলাকৌশল সম্পর্কে চাষীগণ প্রশিক্ষিত হচ্ছে। এছাড়াও গুণগত মানসম্মত পাট ও পাটবীজ উৎপাদন বৃদ্ধির জন্য কৃষকদের ৩৯০ মে:টন পাটবীজ বিনামূল্যে বিতরণসহ সবধরণের সহায়তা অব্যহত রেখেছে সরকার।

#

সৈকত/পরীক্ষিৎ/শাহ আলম/জুলফিকার/রফিকুল/আসমা/২০২০/১৪২০ ঘণ্টা

তথ্যবিবরণী নম্বর : ৩৭৭১

**জাপানে জন্ম নিবন্ধন দিবস-২০২০ পালিত**

টোকিও ৬ অক্টোবর :

জাপানে নিযুক্ত রাষ্ট্রদূত শাহাবুদ্দিন আহমদ বলেছেন, জন্ম নিবন্ধন সনদ প্রত্যেক মানুষের রাষ্ট্রীয় ও আইনগত অধিকার। নবজাতকের নাম ও জাতীয়তা নিশ্চিতকরণে জন্ম নিবন্ধন অত্যাবশ্যক। ব্যক্তি পরিচিতি ও অধিকার নিশ্চিতকরণে জন্ম নিবন্ধন যেমন জরুরি তেমনি রাষ্ট্রীয় পর্যায়ে জনসংখ্যার সঠিক পরিসংখ্যান, জাতীয় উন্নয়ন পরিকল্পনা এবং নীতি প্রণয়নে গুরুত্বপূর্ণ ভূমিকা পালন করে। তাই দেশে ও প্রবাসে সবাইকে জন্ম নিবন্ধন করতে হবে।

রাষ্ট্রদূত আজ বাংলাদেশ দূতাবাস, টোকিও আয়োজিত ‘জন্ম নিবন্ধন দিবস-২০২০’ পালন অনুষ্ঠানে এসব কথা বলেন।

এবছরই প্রথম বাংলাদেশের বিদেশ মিশনসমূহে এ দিবস পালিত হচ্ছে। সেই ধারাবাহিকতায় আয়োজিত অনুষ্ঠানে দেশের সমৃদ্ধি ও অগ্রগতি কামনা করে বিশেষ মোনাজাত করা হয়। আলোচনা সভায় দূতাবাসের ইকোনমিক মিনিস্টার ড. শাহিদা আকতার বক্তব্য রাখেন। এ সময় দূতাবাসের কর্মকর্তা- কর্মচারীগণ উপস্থিত ছিলেন।

রাষ্ট্রদূত আরো বলেন, প্রধানমন্ত্রী শেখ হাসিনা ঘোষিত ‘রূপকল্প-২০২১’ বাস্তবায়নে এবং ডিজিটাল বাংলাদেশ বিনির্মাণের অংশ হিসাবে ২০১০ সাল থেকে সারা দেশে অনলাইন জন্ম নিবন্ধন কার্যক্রম শুরু হয়েছে; একইভাবে টোকিও বিদেশ মিশনসমূহেও জনবান্ধব এই সেবা প্রদান করা হচ্ছে। তিনি বলেন, বর্তমান করোনাকালীন সময়ে টোকিও দূতাবাস অনলাইনে জন্ম নিবন্ধন সহ অন্যান্য কন্সুলার সেবা প্রদান করছে। রাষ্ট্রদূত জাপান প্রবাসী সকল বাংলাদেশি নাগরিককে জন্ম নিবন্ধন সম্পন্ন করার আহ্বান জানান।

#

জামান/পরীক্ষিৎ/জুলফিকার/রফিকুল/আসমা/২০২০/১৫৩০ ঘণ্টা

তথ্যবিবরণী নম্বর : ৩৭৭০

**একনেকে চারটি প্রকল্প অনুমোদন**

ঢাকা, ২১ আশ্বিন (৬ অক্টোবর) :

জাতীয় অর্থনৈতিক পরিষদের নির্বাহি কমিটি-একনেক এক হাজার ৬৫৯ কোটি ৩৪ লাখ টাকা ব্যয়সংবলিত ৪টি প্রকল্প অনুমোদন করেছে।

এর মধ্যে সরকারি অর্থায়ন ৭৪০ কোটি ১৪ লাখ টাকা এবং বৈদেশিক উৎস হতে অনুদান ৯১৯ কোটি ২০ লাখ টাকা।

একনেক-এর চেয়ারপারসন প্রধানমন্ত্রী শেখ হাসিনার সভাপতিত্বে গণভবনের সাথে সংযুক্ত হয়ে ভিডিও কনফারেন্স-এর মাধ্যমে আজ শেরেবাংলা নগরস্থ এনইসি সম্মেলনকক্ষে অনুষ্ঠিত একনেক-এর সভায় এ অনুমোদন দেয়া হয়।

অনুমোদিত প্রকল্পসমূহ হলো: শিক্ষামন্ত্রণালয়ের ‘জাতীয় কবি কাজী নজরুল ইসলাম বিশ্ববিদ্যালয়ের ভৌত অবকাঠামো উন্নয়ন-১ম সংশোধিত’ প্রকল্প; পানিসম্পদ মন্ত্রণালয়ের ‘চট্টগ্রাম জেলার উপকূলীয় এলাকার পোল্ডার নং-৬২-পতেঙ্গা, পোল্ডার নং-৬৩/১এ -আনোয়ারা, পোল্ডার নং-৬৩/১বি -আনোয়ারা এবং পটিয়া পুনর্বাসন-২য় সংশোধিত’ প্রকল্প; স্থানীয় সরকার, পল্লীউন্নয়ন ও সমবায় মন্ত্রণালয়ের ‘জরুরিভিত্তিতে রোহিঙ্গাসংকট মোকাবেলায় মাল্টি-সেক্টর-১ম সংশোধিত’ প্রকল্প এবং শিল্পমন্ত্রণালয়ের ‘হাতে কলমে কারিগরি প্রশিক্ষণে মহিলাদেরকে গুরুত্ব দিয়ে বিটাকের কার্যক্রম সম্প্রসারণপূর্বক আত্ম-কর্মসংস্থান সৃষ্টি ও দারিদ্র্যবিমোচন-ফেজ-২’ প্রকল্প।

​ পরিকল্পনা মন্ত্রী এম এ মান্নান, কৃষিমন্ত্রী মোঃ আব্দুর রাজ্জাক; স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম, শিক্ষামন্ত্রী ডা. দীপু মনি, শিল্পমন্ত্রী নূরুল মজিদ মাহমুদ হুমায়ূন; স্বাস্থ্যমন্ত্রী জাহিদ মালেক; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন, ভূমিমন্ত্রী সাইফুজ্জামান চৌধুরী এবং পানি সম্পদ প্রতিমন্ত্রী জাহিদ ফারুক সভায় অংশগ্রহণ করেন।

মন্ত্রিপরিষদ সচিব, প্রধানমন্ত্রীর মুখ্যসচিব, এসডিজি বিষয়ক মুখ্য সমন্বয়ক, পরিকল্পনা কমিশনের সদস্যবৃন্দ, সংশ্লিষ্ট মন্ত্রণালয়সমূহের সচিব এবং ঊর্ধ্বতন কর্মকর্তাগণ সভায় উপস্থিত ছিলেন।

#

শাহেদ/পরীক্ষিৎ/শাহ আলম/জুলফিকার/আসমা/২০২০/১৫২০ ঘণ্টা

তথ্যবিবরণী নম্বর : ৩৭৬৯

**নির্ধারিত সময়ের পূর্বেই প্রকল্প বাস্তবায়ন করতে হবে**

**- বিদ্যুৎ প্রতিমন্ত্রী**

ঢাকা, ২১ আশ্বিন (৬ অক্টোবর) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, নির্ধারিত সময়ের পূর্বেই দ্রুততার সাথে প্রকল্প বাস্তবায়ন করতে হবে। প্রয়োজনে সমান্তরালভাবে অনেক কাজ একসাথে করতে হবে।

প্রতিমন্ত্রী আজ অনলাইনে বিপিসি’র আওতায় বাস্তবায়নাধীন উন্নয়ন প্রকল্পের পর্যালোচনা সভায় এসব কথা বলেন। প্রতিমন্ত্রী বলেন, ইনস্টলেশন অভ সিঙ্গেল পয়েন্ট মুরিং উইথ ডাবল পাইপলাইন, চট্টগ্রাম হতে ঢাকা পর্যন্ত পাইপ লাইনে জ্বালানি তেল সরবরাহ, ইআরএল ইউনিট-২ এর অগ্রগতি সন্তোষজনক নয়। প্রকল্প পরিচালকদের ব্যর্থতা বা অযোগ্যতার জন্য অনেক সময় প্রকল্প ব্যয় বেড়ে যায়। এর দায় মন্ত্রণালয় কেন নিবে? তিনি প্রকল্পসমূহের তদারকি করার জন্য মন্ত্রণালয় থেকে সংশ্লিষ্ট কর্মকর্তা নিয়োগের নির্দেশ প্রদান করেন।

জ্বালানি ও খনিজ সম্পদ বিভাগের চলতি অর্থবছরের এডিপি বরাদ্দ ২৯৬০ দশমিক ৪৮ কোটি টাকা। বরাদ্দের বিপরীতে এবছরের সেপ্টেম্বর পর্যন্ত ব্যয় ৬৬৪ দশমিক ৮৯ কোটি টাকা। বর্তমান অর্থবছরে বিপিসি’র আওতাধীন কোম্পানির এডিপি বরাদ্দ ১৬৩৯ দশমিক ৪১ কোটি টাকা এবং প্রকল্প সংখ্যা ১০টি।

ভার্চুয়াল এই অনুষ্ঠানে অন্যান্যের মাঝে জ্বালানি ও খনিজ সম্পদ বিভাগের সিনিয়র সচিব মো: আনিছুর রহমান ও বিপিসি’র চেয়ারম্যান মোঃ শামসুর রহমান উপস্থিত ছিলেন।

#

আসলাম/পরীক্ষিৎ/জুলফিকার/রফিকুল/আসমা/২০২০/১৪২০ ঘণ্টা

তথ্যবিবরণী নম্বর : ৩৭৬৮

**এডভোকেট কাজী সাজোয়ার হোসেনের মৃত্যুতে আইনমন্ত্রীর শোক**

ঢাকা, ২১ আশ্বিন (৬ অক্টোবর) :

সুপ্রিম কোর্ট আইনজীবী সমিতির সাবেক সহ-সভাপতি এডভোকেট কাজী সাজোয়ার হোসেনের মৃত্যুতে গভীর শোক ও দুঃখ প্রকাশ করেছেন আইন, বিচার ও সংসদ বিষয়ক মন্ত্রী আনিসুল হক।

মন্ত্রী গতকাল এক শোকবার্তায় মরহুমের বিদেহী আত্মার মাগফিরাত কামনা করেন এবং তাঁর শোকসন্তপ্ত পরিবারের সদস্যদের প্রতি আন্তরিক সমবেদনা জ্ঞাপন করেন।

#

রেজাউল/পরীক্ষিৎ/জুলফিকার/আসমা/২০২০/১১০০ ঘণ্টা